Raihan

Raihan (digayakan sebagai RAIHAN) ialah sebuah kumpulan nasyid Malaysia yang membawa erti haruman dari syurga. Kumpulan ini ditubuhkan bersama Farihin Abdul Fatah pada tahun 1996. Anggota asal kumpulan ini ialah Azahari Ahmad (Allahyarham; 24 September 1968 - 29 September 2001), Nazrey Johani, Abu Bakar Mohd Yatim, Che Amran Idris dan Amran Ibrahim. Kemunculan Raihan pada penghujung 90-an telah menggegarkan Malaysia dan bermulalah industri nasyid secara komersial. Lagu-lagu seperti Puji-Pujian, Iman Mutiara dan Syukur telah membawa Raihan ke mercu populariti dan mencatatkan rekod penjualan album tertinggi di Malaysia.

Kerjaya
Susulan dengan itu, Raihan terkenal hingga ke seluruh pelusuk dunia dengan irama yang segar sehingga muzik mereka menjadi asas rujukan nasyid kontemporari dunia. Saban tahun, pasti Raihan menjelajah ke merata dunia seperti Eropah, Timur Tengah, China, Indonesia dan Australia. Tidak hairanlah dalam album Syukur pada 1998, pendakwah terkenal Yusuf Islam (dahulunya Cat Stevens) berduet untuk lagu Rakan Selawat: The Seal of The Prophet dan God Is The Light.

Selepas kelahiran album Syukur, Amran Ibrahim telah mengundurkan diri buat sementara waktu kerana masalah kesihatan yang tidak mengizinkan. Album Senyum menyusul pada 1999 dan hanya membariskan empat ahli Raihan. Album ini mengadunkan elemen asal nasyid bersama muzik Nusantara seperti gamelan, rhythm gendang dan angklung menjadikan muzik Raihan lebih diyakini melalui eksplorasi penerbit Farihin Abdul Fatah. Tidak hairanlah, kesemua album Raihan telah menggondol Anugerah Industri Muzik. Kesinambungan ini diteruskan untuk album sempena Ramadan dan Syawal pada 1999; maka lahirlah album istimewa Maafkan diterajui Raihan di samping NowSeeHeart, Man Bai, Ajai, Rem dan Amir.

Filem dakwah Syukur 21 pada tahun 2000 lakonan Raihan menjadi titik tolak kehangatan medium nasyid kontemporari untuk terus berkembang menjadi satu industri yang bertapak kukuh. Berlatarbelakangkan tahun 2021, Raihan mempunyai sebuah pusat sains Raudah memasyhurkan budaya Islamisasi sains yang berteknologi tinggi. Lagu keinsafan berjudul I'tiraf duet bersama Yasin diangkat menjadi tema filem ini.

Dalam seminggu sebelum album Demi Masa dilancarkan, peristawa yang amat sedih berlaku pada 29 September 2001, Azahari Ahmad telah meninggal dunia pada hari kelahirannya. Raihan bagaikan kehilangan peneraju semangat utama. Tinggallah Raihan dengan tiga ahli - Che Amran Idris yang menggalas sebagai ketua, Nazrey Johani dan Abu Bakar Mohd Yatim. Pada 2002, sebagai langkah untuk memantapkan kembali ahli Raihan untuk album seterusnya Gema Alam, Amran Ibrahim kembali ke pangkuan Raihan untuk meneruskan perjuangan bekas peneraju utama yakni Allayarham Azahari Ahmad. Album Allahu (2004), Raihan mencetuskan kolaborasi hangat apabila bergabung dengan Awie (Wings) untuk lagu Dari Tuhan, S. Jibeng - Takwa & Iman dan Muhammad Al-Husayyan (penyanyi nasyid popular Timur Tengah) untuk lagu 'Araftuka. 

Setelah 10 tahun berkecimpung di dalam pahit dan manis di dalam industri nasyid, lahirlah album Koleksi 10 Tahun membariskan lagu-lagu daripada filem animasi Muhammad Utusan Terakhir dan lagu-lagu malar segar Raihan beserta 2 lagu bonus rakaman terbaru Bacalah dan Assalamu'alaikum. Raihan terus berkelana ke merata selusuk dunia, mereka bersetuju merakam lagu hip hop bersama kumpulan rap Islam bernama Mecca2Medina di dalam album Ameen yang diterbitkan pada tahun 2005. 

Sudah menjadi diari tahunan mereka, Raihan terus berkelana di seluruh dunia untuk membawa mesej keharmonian dan dakwah Islam. Album Tawakkal (2006) menjadi titik peralihan vokalis utama - Nazrey Johani telah meninggalkan kumpulan Raihan untuk bergerak di dalam bidang dakwah di negeri kelahirannya Sabah, bermotivasi dan bernasyid secara bersendirian. Penggantinya, Nordin Jaafar, bekas ahli kumpulan AlarmMe menyumbangkan suara solonya yang lunak untuk separuh daripada album ini. Belum pun sampai setahun, Nordin Jaafar mengumumkan pengundurannya daripada Raihan. 

Walau bagaimanapun, Raihan tetap harum dan terus merentasi sempadan benua sehinggakan sudah dua kali mereka muncul dewan bersejarah yang berprestij di dunia yakni Royal Albert Hall, England tanpa Nazrey Johani mahupun Nordin Jaafar. Di dewan terkenal inilah, keempat-empat anak muda beserta seorang ahli barunya Zulfadli Mustafa melancarkan sebuah album pertama mereka selepas meninggalkan Warner Music (M) Sdn. Bhd. berjudul Selawat: Praises For The Prophet pada 2008 yang berkonsepkan Selawatheraphy dengan alunan suara harmoni menusuk jiwa rangkaian selawat-selawat popular seluruh dunia tanpa apa jua alatan muzik.

Diskografi

Lagu/Album runut bunyi untuk filem

Lagu-lagu
 25 Rasul 
 Balada Selawat 
 Damba CintaMu 
 Al-Hijrah 
 Khabar Iman 
 Kita Hamba 
 Odei Anak 
 Rakan Selawat 
 Rukun Kita 
 Syukur (Acapella) 
 Syukur 
 Thank You Allah 
 Haji Menuju Allah 
 I'tiraf 
 10 Malaikat 
 Anak Permata 
 Bersatu 
 Bismillah (Acapella) 
 Bismillah 
 Cahaya Selawat 
 Cinta Hakiki 
 Nabi Anak Yatim 
 Senyum 
 Tak Selamanya 
 Ya Rasulullah
 Iman Mutiara
 Puji-Pujian
 Allahu
 Sesungguhnya
 Dari Tuhan (bersama Awie)

Lagu dan single
 "Sesungguhnya 2019 (feat. Alif Satar)" (2019)
 "Damba Cinta Mu (feat. Alif Satar)" (2020)

Anugerah dan pencalonan

Rujukan

Pautan luar
 http://members.tripod.com/~RAIHANKU/halamanraihan2.htm
 Tapak web rasmi Raihan
  Koleksi Review Lagu² Nasyid Inteam - UNIC - Raihan
 Raihan kekal antara 500 Muslim berpengaruh di dunia
MyCDCollection Raihan http://carmahlms.com/MyCD%20Collection/CD%20Playlist%20Artist/Raihan/CDMS%20Raihan.htm

Kumpulan nasyid Malaysia
Kumpulan muzik ditubuhkan pada tahun 1996